ইবলিশকে যখন আল্লাহ হুকুম দিলেন আদম (আ.) কে সেজদা করার জন্য তখন ইবলিশ অহংকার করে সেজদা করল না অর্থাৎ আনুগত্য করল না। এর ফল কী হলো? তার বহু বছরের আমলসহ আল্লাহ তাকে রাজীম (বহিষ্কৃৃত) করে দিলেন। এই ঘটনা থেকেও আমরা আনুগত্যের প্রয়োজনীয়তা বুঝতে পারি। কিন্তু দুঃখের বিষয় হচ্ছে, আল্লাহর দেওয়া কর্মসূচি থেকে বহির্গত হয়ে আমরা মুসলমানরা আজ এমন একটি পর্যায়ে এসে পৌঁছেছি যেখানে আমাদের না আছে ঐক্য, না আছে শৃঙ্খলা, না আছে আনুগত্য। আল্লাহর রসুল এই জাতিকে যে লক্ষ্যের দিকে ধাবিত করে গিয়েছিলেন সেই লক্ষ্য বহু শতাব্দী আগেই আমাদের সামনে থেকে হারিয়ে গেছে। লক্ষ্য হারিয়ে আমরা একেক ভাগ একেক দিকে যাত্রা করেছি। তৈরি হয়েছে নানাবিধ ফেরকা-মাজহাব, দল-উপদল। জাতি হয়ে গেছে বিশৃঙ্খল, লক্ষ্যহীন, উদ্দেশ্যহীন। এখন এই জাতির নির্দিষ্ট কোনো নেতাই নেই, কে কার আনুগত্য করবে? সুতরাং আনুগত্যও নেই।